LidanRubinov/Halacha-QA huggingface dataset:
שאלה: ברכות השחר בשבועות: כיצד עלי לברך ברכות השחר בשבועות, אם אני לא מתכוון לישון כל הלילה?
תשובה: דיני ברכות השחר לנעור כל הלילה: על מצוות ציצית: לא יברך אלא יפטור עצמו כשמתעטף בטלית גדול ואם אינו מתעטף ישמע מאחר המברך. ספרדים: מברכים את כל הברכות חוץ מנטילת ידים שנוטלים ללא ברכה. אשכנזים: מברכים את כל הברכות חוץ: א. על נטילת ידים: ילך לשירותים ולאחר מכן יטול ידיו 3 פעמים ויברך על נטילת ידים (ואשר יצר). ב. אלוהי נשמה והמעביר שינה עד "ברוך אתה ה' הגומל חסדים טובים לעמו ישראל" לא יברך אלא ישמע מאדם אחר שמחוייב בברכות אלו. (כגון אדם שישן בלילה אפילו שינה קצרה של חצי שעה). אם לא מוצא מישהו שיוציא אותו ידי חובה יכוון בברכת מחיה המתים שבתפילת העמידה לצאת ידי חובת ברכת אלוהי נשמה. ג. ברכות התורה לכתחילה ישמע מאחר כנ"ל. אם אין אחר שיוציאו ידי חובה יכוון בברכת אהבה רבה (אהבת עולם) לצאת ידי חובת ברכות התורה, ולאחר ההלל יאמר את הפסוקים והמשניות שאומרים אחרי ברכות התורה. אם חושש שישכח לכוון באהבה רבה יכול לברך בעצמו כרגיל. אם בערב שבועות ישן שינת קבע במשך היום (לפחות חצי שעה על מיטתו) יכול לכתחילה לברך בעצמו כרגיל. חג שמח ובהצלחה בלימוד!
שאלה: רוצה לדעת מהו "יורה יורה": כבוד הרב, הייתי אצל חבר בצפון וראיתי על אחד הקירות הרבה תעודות מכל מיני מוסדות ותארים אך ראיתי גם תעודות של הרבנות הראשית ועל אחד כתוב "יורה יורה" ולא הבנתי מזה אומר והתביישתי לשאול. אז תואיל בבקשה להסביר לי מזה היורה יורה האם זה קשור לכלי יריה?סליחה על הבורות מצפה לתשובה להרחיב את הידע.
תשובה: יורה זה הלשון הוראה, להורות. תעודה זו מראה שיש לבעליה אישור מהרבנות לפסוק הלכה. זה הסגנון של הסמיכה וכוונתו: יורה? (האם מותר לו להורות הלכה?) - יורה! (כן, הוא יכול להורות). בברכת התורה, WWW.Yeshiva.org.il
שאלה: עורלה בגפן מורכבת: קניתי במשתלה גפן מורכבת בת 4 בעציץ. ברצוני להעבירה עם האדמה לעציץ גדול יותר, האם עלי לחכות 4 שנים מיום השתילה החדשה? הגפן הועברה אלי מהמשתלה ברכב.
תשובה: וברכת ד' אשריך שאת זוכה לעסוק בנטיעות בארץ ישראל. השאלה, האם המשתלה מפוקחת לעניין ערלה. יש משתלות שיש בהם פקוח על ערלה, ואז אין צורך למנות שנות ערלה מהנטיעה (אפילו שהיה מעבר ברכב). אולם אם אין למשתלה אישור על ערלה יש למנות שנות ערלה משעה שנוטעים באדמה או בעציץ נקוב. אם את מעבירה מעציץ לעציץ, יש לבדוק באיזה עציץ הוא נמצא כעת (נקוב, שאינו נקוב) ולאיזה עציץ הוא מועבר (נקוב שאינו נקוב), ועל מה עומד ויעמוד העציץ? אם אדע פרטים מדוייקים יותר אוכל אי"ה לענות ביתר פרוט. חודש טוב ושבת הרב יהודה הלוי עמיחי מכון התורה והארץ כפר דרום אשקלון
שאלה: קנית ספרים מוזלים בשוק: ישנו מוכר בשוק רמלה המוכר ספרים חדשים במחירים ממש נמוכים (כ-עשירית מערכם כחדש), האם מותר לקנות אצלו בהנחה שאיני מסוגל לברר את מקור הסחורה?
תשובה: אם יש חשד שהרכוש גנוב, לא לקנות. אם יש דרך להסביר את המחיר, מותר לקנות.
שאלה: האם פרופ  קאסוטו היה רב?: אמרו לי שפרופ קאסוטו היה כופר, והאמין שקריעת ים סוף, למשל, היתה גאות ושפל. אני מאמין שזו טעות, אך בכל זאת אני רוצה לשאול כיוון שלפי מה שאני יודע הוא היה אפילו רב.
תשובה: ייתכן שסיים את ביהמ"ד לרבנים באיטליה.
שאלה: השלכת פסולת לפח פרטי: האם מותר להשליך פסולת לפח בבעלות פרטית ללא ידיעת הבעלים באופן חד פעמי או לעיתים רחוקות בלבד?
תשובה: ישנו חוסר מידע בשאלה, אך אנסה לענות בקווים כלליים: השימוש בחפץ של אחר ללא רשות הרי הוא בכלל גזל. אומנם אם השימוש לא מחסר את החבר במצבים רבים אנו אומרים שכופין את החבר מדין כפיה על מדת סדום, דהיינו שאנו כופים על כך שאנשים לא ינהגו במידות רעות. (עיין שולחן ערוך חושן המשפט סימן שס"ג סעיף ו.) במקרה דנן יש צד נוסף להתיר, והוא שאם אין פגיעה בכך שהנך מוסיף זבל לאשפה שלו, סביר להניח שהוא מסכים. (עיין ש"ך סימן שנ"ח סעיף א') אומנם גם הסברא הזו וגם הקודמת מבוססות על כך שאין פגיעה בחבר, כגון בדל סיגריה לאשפה, או אם האשפה מפונה תדיר. הרב חננאל פאטשינו.
שאלה: לימוד מסכתות נדה, כתובות וסוטה לרווקים: ב"ה לכב מו"ר הגר"ד ליאור שליט"א, ראיתי אגרת מהאדמו"ר מחב"ד שהורה שאין ללמוד מסכת סוטה עם רווקים (אג"ק כרך יז עמ סז). חיפשתי ולא מצאתי לכך מקור. אמנם הסברה הפשוטה היא ש"לכל זמן ועת" ושעדיף ללמוד את המסכתות הללו (סוטה, וכל שכן נידה וכתובות) לאחר הנישואין, אך לא ראינו שנוהגים כן בישיבות. אמנם מצאנו שאף הפרשיות "הנקרין ואינן מתורגמין", כמו מעשה דוד ובת שבע, "הסופר מלמד כדרכו" עם תינוקות של בית רבן (תוספתא מגילה ג, יט), אך שם ניתן ללמד באופן כללי, ולא מדובר בפרטי פרטים לא צנועים. כמו כן, את פרטי הלכות נדה נוהגים ללמוד רק סמוך לחתונה, אך למה נהוג ללמוד את אותן סוגיות בגמרא עם רווקים? במיוחד מסכת כתובות, שהיא כל כך בסיסית ונלמדת בישיבות בתדירות (שמעתי בשנה הבאה היא תילמד בחלק מהישיבות), ואף מכונה לפעמים: ש"ס קטן, היא מלאה לאורכה ולרחבה עם סוגיות כמו טענת "פתח פתוח מצאתי", ומחלוקת רש"י ור"ח בנושא, שם נכנסים לפרטי פרטים של האנטומיה הצנועה ביותר בגוף האשה, שיש נפקא-מינות כה רבות ומוזכרת לעיתים קרובות גם דרך סוגיות אחרות במסכת. שאלתי היא, האם יש מקור בעד או נגד המנהג שכן לומדים מסכת כתובות עם רווקים, והאם שונה מסכת נידה, סוטה וכדומה, והאם יש מקורות בנדון?
תשובה: לעניות דעתי, בדברי תורה לא צריך לחשוש ומותר ללמוד כל דבר. אם הרבי מחב"ד כתב כך צריך לראות בדיוק על מה הוא כתב ועל סמך מה, כי בדברי תורה לומדים את הכל ולא חוששים לדברים כאלה.
שאלה: מקח טעות בשעות הפתיחה: קניתי אופני הילוכים בחנות אופניים שעל הדלת שלו מוכרזות שעות פתיחה כולל יום שישי עד שעה 14. בגלל שביום שישי אני לא עובד החלטתי שאני אקנה אופניים שם ולא במקום שסגור ביום שישי. לאחר שבוע קרתה תקלה באופניים וביום שישי לקחתי מונית כדי להביא אופניים לתיקון. כשהגעתי למקום בשעה 13 החנות היתה סגורה. הטלפון שעל הדלת לא ענה. שוב לקחתי מונית כדי להחזיר אופיים הביתה. לאחר כמה ימים הטלפון של המוכר ענה והוא אמר לי שהוא בכלל כמעט ולא מגיע ביום שישי כי זה יום חלש וכו ושאני אגיע ביום ראשון. הסברתי לו שאני קניתי אצלו בגלל שעות הפתיחה שהוא פרסם אך הוא טוען שבפרסומת בעיתון הוא לא כותב יום שישי. האם אני חייב לקרוא עיתון שהוא מפרסם בו? אם היתי יודע שלא אוכל לקבל שירות ביום שישי בוודאי לא היתי קונה אופניים אצלו. לדעתי הוא רימה אותי על ידי פרסום שעות פתיחה כוזבות על פתח החנות. האם אני יכול להחזיר לו את האופניים ולדרוש את הכסף שלי בחזרה?
תשובה: באופן עקרוני ישנם שלשה סוגים כלליים של "מקח טעות": א. מום גדול במקח שמוגדר על פי מנהג המדינה כדבר שאינו תקין ב.אונאה במחיר בלמעלה משישית במחיר ג. אומר לו שמוכר לו דבר זה ומכר לו דבר אחר נראה שלפי טענותיך אין במקרה שלך משום מקח טעות-משום שאינו מוגדר באחד מהקטגוריות הנ"ל. בנוסף, ההתחייבות לתקן - אחריות על המוצר, הרי היא כשרות ללקוח שיכול להעשות בזמנים המקובלים ע"פ מנהג המדינה. ונראה לענ"ד מכיוון שהרבה מהעובדים במדינה עובדים 5 ימים בשבוע הדבר נחשב כדבר המקובל, ואפילו אם המקרה היה באופן שבתחילה הוא פתח בקביעות בימי שישי ולאחר מכן הוא החליט שלא לפתוח בימי שישי הדבר יהיה כמקובל ובוודאי שאין כאן טענה של מקח טעות. לעיון: שולחן ערוך חו"מ רכ"ז- רל"ג
שאלה: זמן חג שבועות ויום החמישים: 1) למה לא חוגגים את חג השבועות ב ז סיון? הרי אז ניתנה תורה,האם זה בגלל שהכוונה הייתה לתת את התורה ב ו סיון? 2) לאיזה יום התכוונה התורה בציווי על חג השבועות? 3) למה לא סופרים את יום החמישים?
תשובה: חג השבועות נקבע בתורה (פרשת אמור) ביום החמישים שאחרי יו"ט ראשון של פסח ללא קשר ישיר לזמן מתן תורה ולכן עקרונית בזמן שמקדשים עפ"י הראיה יכול לחול חג השבועות ב ה' ו' ז' סיון. (תלוי האם חודשי ניסן ואייר מלאים או חסרים) אכן, ח בתושב"ע ובתפילות מקשרים בין מתן תורה וחג השבועות ולפי חלק מהשיטות בשנה שבה קיבלנו את התורה היום החמישים מלמחרת יציאת מצרים היה יום מתן תורה. אני מצרף לך קישור לתשובה אחרת באתר באותו ענין:
שאלה: סימני כשרות בקנדה: אני מעונין לדעת מהם האותיות המסמנות את הכשרות על מוצרים בקנדה.
תשובה: cor, bck, mk
שאלה: בקשר להנחת תפילין בחובה: אני לפעמים מניח תפילין כאילו כי אני מרגיש שאני חייב אבל ממש לא נהנה מזה שאני מניח ולפעמיים אני מניח וכיף וזה, זה ר אם אני מניח מתוך חובה או שעדיף מתוך מין הנאה?
תשובה: וודאי שעדיף להניח מתוך הבנה המהות המצווה ולהרגיש שכשאתה קושר את התפילין אתה נקשר לקב"ה. אולם גם להנחת תפילין מתוך הרגשת חובה יש ערך גבוהה מאוד. לכן, תמשיך להניח תפילין כל יום אולם במקביל תלמד על מהות המצווה וכך גם תרגיש את המעלה הגדולה שיש בהנחת התפילין.
שאלה: לימוד תורה או עזרה בבית: הרבה פעמים קורה שאני מתלבטת בין לשלוח את בעלי לשיעור תורה לתפילה במניין, לבין עזרה בבית. אני יודעת שחשוב מאוד שיתפלל במניין וחשוב מאוד שישתתף בשיעורי תורה, ולרוב הוא אכן מצליח, אבל ישנם מקרים בהם אני מרגישה שנורא קשה לי "לוותר" ולשלוח אותו לשיעור או לתפילה, כגון: כשיש המון דברים לעשות בבית או שאני פשוט מרגישה קצת עצובה או משהו דומה. חשוב לי לציין, שמצד בעלי הרבה פעמים במקרים כאלה הוא מעדיף להשאר על מנת לשמח אותי או לעזור לי, וכמובן שתלוי במקרה. וגם אני כן מנסה להתגבר מצידי ולא להיות עצובה וכדומה. איך עלי לפעול? ותזכו למצוות!
תשובה: ודאי שקשה מאד להיות גיבורה. אולם אם תזכרי את המקרים הרבים שהיו בעבר אני מניח שבסופו של דבר התמלאת סיפוק דווקא במקרים שהצלחת להיות גיבורה. את יכולה גם לעודד את עצמך במתנות בכל פעם שאת מצליחה להיות גיבורה. עדיף שתלמדי את בעלך שהוא יקנה לך מתנות על גבורתך. בקיצור תעלו על נס את הגבורה שלך. לא מובן מאליו לשלוח את הבעל לבית המדרש. לכן לא להיכנס לתיסכולים על זה בבית. להתעודד ולנסות להתגבר ולהוסיף אומץ.
שאלה: גפן בערוגת ירקות - כלאיים: אנחנו גרים במצפה רמון. שתלנו גינה יחד עם הכיתה שלי בגינה של בית ספר. שתלנו 3 ערוגות של סוגים שונים של ירקות, כאשר המרחק בין ערוגה לערוגה הוא כ25 ס"מ. בערוגה ה-4 שהיא הקיצונית ביותר וקרובה לגדר, שתלנו לפני כמה ימים 3 גפנים צעירים, גם הם במרחק דומה מהערוגה הסמוכה לה. האם יש בזה בעיה של כלאיים לכתחילה, אם כן, מה לעשות בדיעבד?
תשובה: וברכת ד' אשריכם שאתם עוסקים בנטיעה בארץ ישראל. גפן יחידית יש להרחיק ממנה ו' טפחים ולזורע. אם יש לגפן ענפים אין לזרוע מתחתם, ועל כן יש לעקור את הירקות או את הגפן. שנזכה לקבלת התורה בשמחה הרב יהודה הלוי עמיחי מכון התורה והארץ כפר דרום אשקלון
שאלה: עליה לתורה בבר מצווה: אם חל יום ההולדת בתאריך כו בטבת, איזו פרשה יש לקרוא, ומתי צריך לעלות לתורה?
תשובה: אני מבין שהכוונה שבכ"ו בטבת תשע"ב הוא יהיה בר מצווה. יום זה חל בשפת פרשת וארא וביום זה עליו לקרוא ולעלות לתורה. מזל טוב, הרב בנימין במברגר
שאלה: נשיאת משפחות בית לוי: פרשת "נשא" פותחת בנשיאת הראש והפקידה של בני גרשון, ופקידת בני לוי. אולם עניין נשיאת ופקידת משפחות בני שבט לוי מתחילה כבר בסוף פרשת "במדבר", בנשיאת הראש של בני קהת. מדוע מסדרי הפרשות בחרו לחצות נושא זה באמצעו ולא להשלים את עניין נשיאת הראש והפקידה של בני שבט לוי בתוך פרשת "במדבר" או לחילופין לסדר את הפרשות כך שכל העניין יהיה בפרשה שלאחר "במדבר" שמן הסתם גם היא היתה נקראת "נשא"?
תשובה: ניתן לראות שהתורה עצמה עשתה מעין הפסקה בין פקידת בני קהת לבני גרשון, שהרי חזרה וכתבה "וידבר ה' אל משה" ולא סמכה על כך שכבר כתבה כן בתחילת הפקודים (בהמשך לפני פקידת בני מררי לא נכתב כן) וכבר העיר על כך אור החיים הקדוש (פרק ד פס' כא. במוצ"ש בע"ה תהיה ההילולה שלו) וביאר הטעם שבא לחלק בין נשיאותם לנשיאות בני קהת שהיו נושאי הארון והיו מרוממים יותר. ועיין כלי יקר המאריך בכך שבא ללמד על ערך לומדי התורה ונושאיה. יתכן שזו גם הסיבה לכך שבחרו ח להפסיק במיקום זה בין הפרשות. וכן פירש הרב צבי יהודה קוק זצ"ל (בספר מאורות הרצי"ה שיצא ממש לאחרונה) שזו הסיבה להפסקה בין הפרשות, כדי להראות את ההבדל בין הדרגות, לפי שקהת היה נושא הארון וכלי הקודש, שעיקר השראת השכינה במשכן היתה על ידם.
שאלה: לחקות עיצובים מתוך האינטרנט: חברה שלי ואני חשבנו לתפור מטפחות. כדי שהעסק יצליח צריך להיות ייחודיות. ראינו באינטרנט שני מעצבי מטפחות בעלי עיצוב מיוחד שמקל על קשירת מטפחת מעוצבת. אנו סבורות שאם נעשה כמוהם תהיה לנו הצלחה בע"ה. האם מותר לנו לחקות את העיצובים שלהם? אם זה משנה- אנו גרות במקום מרוחק ממרכז הארץ, כך שזו לא ממש תחרות צמודה באותו איזור. וחג שמח!
תשובה: אם העיצוב המיוחד הוא המצאה מקורית של המעצבים, יש לקבל מהם רשות.
שאלה: כף הקלע למתאבד בכדי לא לחטוא: מי שמתאבד כדי לא לעבוד ע"ז, נידון בכף הקלע או לא? איזה עונש הוא מקבל?
תשובה: נראה שאם אילצו אדם לעבוד עבודה זרה והרג את עצמו להינצל אין לו שום עונש. ובימינו אין מצבים כאלה (לפי הידוע) ולכן יש להתרחק מהאיסור ולהתפלל לד' שיעזור להינצל מהרהורים אסורים, ויזכה לעבוד את ד' בחיים ארוכים מלאים מצוות ושמחה.
שאלה: נשמת כל חי: לקחתי על עצמי לאמר נשמת כל חי 40 יום רצוף ושכחתי לאמר יום אחד. מה ההלכה במקרה כזה, האם אני צריכה להוסיף פשוט עוד יום ל40 או להתחיל מהתחלה? ושבוע טוב.
תשובה: אם אמרת את זה כנדר, הרי שאת צריכה להתחיל שוב ולעשות 40 יום רצוף, כפי הנדר. אולם אם רק חשבת לעשות כך או שאמרת "בלי נדר", תמשיכי לומר עד סוף הארבעים יום.
שאלה: חזרה מהסכמה בע"פ על השכרת דירה: הרב, פרסמנו דירה להשכרה. התחלנו מו"מ עם שוכר פוטנציאלי מחו"ל, במסגרתו סיכמנו בע"פ על מחיר (נמוך מזה שפרסמנו), העברנו זה לזה במייל טיוטה של חוזה שכירות ואנחנו מתכתבים לגבי הערות לטיוטה. לא הייתה אמירה של תקיעת כף או התחייבות בשום שלב. אדם נוסף (מהארץ) מציע עכשיו ת גבוה יותר (כפי שפרסמנו מלכתחילה). מלבד פער המחיר נוח יותר לחתום מולו פנים אל פנים (לעומת התכתבות עם חו"ל) והוא גם מקבל סעיפים נוספים בהסכם המוצע עם פחות הסתייגויות. האם מותר (וראוי) לבחור בשוכר השני? פרט נוסף: בתנאים מול השוכר הראשון (מחו"ל) הסכמנו על מחוייבות שלנו לשנתיים עם אפשרות של השוכר לא לממש שנה שניה. השוכר החדש (מהארץ) מוכן לתת התחייבות לשנתיים ללא תנאי.
תשובה: אם לא נעשה שום דבר מחייב, כגון: כסף או חתימה פורמאלית, אתם יכולים לחזור בכם.
שאלה: להעביר אש מאש בשבועות: האם מותר להעביר אש מאש בשבועות?
תשובה: בחג מותר להעביר לצורך מאש הדולקת מערב החג.
שאלה: כיבוד הורי בן זוג: הורי בן זוגי אינם מברכים אותי ל בכניסתי לביתם, ואינם מדברים עמי. האם עלי להמשיך להגיע למרות שלא מברכים אותי ל או לדרוש דרך בעלי את הכבוד המינימלי של ברכת ולהתראות בכניסתי ויציאתי?
תשובה: אם את לא מסוגלת ומרגישה מבוזה וסמרטוט את לא חייבת לעבור יסורין אלו. זה גם בדרך כלל לא טוב ולא גורם לשום תיקון. אולם אם את עוצמתית מאד ויכולה לנהוג במידת חסידות ולהעביר על מידותיך, אזי דווקא הויתור שלך יוכל לשבור את הקרח ולתקן את היחסים.
שאלה: אבל בערב חג השבועות: בשבוע שעבר ביום א נפטר אחי. האם לכבוד החג (שבועות) אוכל להתגלח? אודה לתשובתכם.
תשובה: מאחר ונגמרה השבעה, הרי שחג השבועות מבטל את דיני השלושים ואתה יכול להתגלח סמוך לחג.
שאלה: צניעות כלה: חבר שלי בתהליכי גיור, הוא שומר מצוות והכל. אני בחורה יהודיה שומרת מצוות, שבת, כשרות וכ וכך גם הוא. הבעיה היא שאני לא מקפידה על צניעות. לאחר הגיור אנו רוצים להתחתן אך אינני מעומיינת ללבוש שמלה כ"כ צנועה אלא אכסה את עצמי בזמן החופה.האם יש עם זה בעיה בתהליך הגיור של החבר?
תשובה: נתעלם מנושא הגיור, אינני מבין אותך. ביום חתונתך בו את כורתת ברית נצח עם בעלך היחיד! לשם מה עליך לחשוף את גופך לזרים?
שאלה: ילקוט יוסף לבן אשכנז: בחיפושי אחר חיבור הלכתי מקיף ועדכני לימינו אנו, נתקלתי בילקוט יוסף של הרב עובדיה יוסף. בחיבור התייחסות לכל הדעות, גם לבני אשכנז. מבקש אני לדעת: א. האם כבן אשכנז יש פגם כלשהו בכך שאלמד מחיבור זה הלכה וכיצד עלי לנהוג? ב. האם יש חיבור מקיף ועדכני מקביל לו בהיקפו לבני אשכנז?
תשובה: אתה יכול ללמוד מילקוט יוסף. וגם אתה יכול ללמוד מספר פניני הלכה שהוא מקיף ועדכני.
שאלה: גערה בפני רבים במי שמדבר לה"ר: כשאני נמצא עם חברים וחבר אחד מתחיל לספר לה"ר, האם מותר לי לגעור בו על כך ולביישו, כדי שיפסיק? מדובר כשכבר ניסיתי להעביר נושא, וכן אין לי אפשרות ללכת.
תשובה: אין להלבין פנים של חבר בכדי למנוע ממנו מלדבר לשון הרע. בדרך כלל גם הלבנת הפנים לא תעזור.
שאלה: כיבוי כריים של גז ביום טוב: לחתן שלי, השומר לפי עדות אשכנז, יש שאלה באשר לכיריים שיש לו, אשר בהם לפי תיאורו אין הלהבה נכבת אף פעם אלא אם מוציאים את הצינור מהרשת המרכזית. המדובר בכיירים אשר בכל אחת מהלהבות ישנה פתילה הדולקת במינון מאוד נמוך כל הזמן וברגע הפתיחה של הברז הלהבה עולה ויש אפשרות בישול. האם צודק אני בהנחה כי כאשר התבשיל עדיין על הכיריים מפני מניעת שריפתו מותר לסובב את הכפתור המוריד למינימום את הלהבה עד שאינה נראת ואח"כ להוריד את הסיר מהגז. ולמעשה אין בכך משום כיבוי כלל ומותר ביום טוב לצורך יום טוב? באותו האופן פועל גם התנור. המדובר בכייריים הנהוגים בחו"ל.
תשובה: הקטנת האש לפי הרמב"ם זה כיבוי שנאסר ביו"ט גם לצורך אוכל נפש. ולפי הרא"ש, וכך פסק הרמ"א, אם אין אפשרות להעביר לאש אחרת מותר אפילו לכבות. אם כן, ביחס להקטנת האש ביו"ט, שזה כמו כיבוי, יש מחלוקת בין הראשונים, הרמב"ם מצד אחד והרא"ש והרמ"א מאידך.
שאלה: הנחת תפילין לצורך צילומים: האם ניתן לבחור בגיל בר מצווה להניח תפילין שלא בזמן תפילת שחרית ע"מ להצטלם לאלבום בר-מצווה?
תשובה: אין מן הראוי להניח תפילין רק לצורך צילומים. הטוב ביותר להצטלם לאחר תפילת שחרית בסביבות בית הכנסת וכד'. אם זה לא מספיק - כדאי להניח תפילין ( ) ללמוד תורה או לומר תהילים וכד' ורק אח"כ להצטלם בכובד ראש הראוי למצווה. מזל טוב!
שאלה: מה מותר לקרוא בזוהר: אני בלי נדר רוצה לקחת על עצמי לקרוא שני עמודים של זוהר לפני שינה. אני יודע שיש דברים שאסור להגיד או לקרוא, כמו שמות של מלאכים וכדומה או שמות של השם, רציתי לבקש אם אפשר לדעת מה מותר ומה אסור לקרוא?
תשובה: אפשר לקרוא זוהר ובתנאי שלא להוציא בפה שמות קדושים.
שאלה: חמאה שחוממחה במיקרוגל: חיממתי שתי חבילות חמאה במיקרוגל. כיסיתי את החמאה במכסה בשרי שהיו עליו שאריות מהחמין של שבת (לא בשר ממש). בחמאה יש פי-60 יותר מהשאריות אבל לא מהמכסה). בחמאה כבר התחלתי להשתמש להכנת אוכל לשבועות. האם החמאה נאסרה ואסור לאכול מהאוכל שהכנתי ממנה?
תשובה: אם המכסה לא היה בן יומו, החמאה כשרה אך המכסה טעון הגעלה.
שאלה: האור והחושך שבבראשית: "ויאמר אלהים: יהי אור ויהי-אור. וירא אלוהים את-האור, כי-טוב ויבדל אלהים, בין האור ובין החשך. ה ויקרא אלהים לאור יום, ולחשך קרא לילה ויהי-ערב ויהי-בקר, יום אחד" - לאור דברי הפסוק נראה כי כבר ישנו אור שהוא יום וחושך שהוא לילה, הכיצד אין עדיין מאורות, ולפי מיטב הבנתי מתכוונים לאור המפץ, אז מהו החושך?
תשובה: לפי דברי ח יש אור שהוא יצירה עצמית של הקב"ה שאינו אור שתלוי בשמש, זהו האור שהיה לפני היום הרביעי.
שאלה: נישואים בזמן אבלות: לכבוד הרב. אבי נפטר לפני כחודשיים, ולפני כחודש הכרתי בחור למטרת נישואין ואנחנו מעוניינים להינשא. האם ניתן להתחתן לאחר 11 חודשים, האם נגמר האבל או שאני צריכה לחכות שנה? חשוב לי לציין, כי השנה יוצאת מעט לפני פסח ושלא נוכל להתחתן בימים אלו מכיוון שנכנסים לעומר. דבר נוסף, אמי חזרה בתשובה ו"לוחצת" עלינו להתחתן מכיוון שאיננו שומרים נגיעה, האם זה אפשרי? אני רוצה לכבד את זכרו של אבי ולהמתין או שעדיף לשמוע בעצתה של אימי ולהינשא בתוך השנה?
תשובה: האבלות נגמרת לאחר 12 חודשים (רק את הקדיש מפסיקים לומר לאחר 11 חודשים). אולם את יכולה להתחתן בתוך השנה ויהיה בזה גם נחת לאביך, שיש המשך למשפחתו. את החתונה יש לעשות כמו כל חתונה אחרת, למרות שהיא בשנת האבל. לילדי הנפטר אין להיות בסעודה ובריקודים אם אין להם תפקיד מיוחד.
שאלה: אברהם ושרה - מיהו יהודי: אשמח עם כבוד הרב יוכל להסביר לי את הסוגיה הנ"ל: לפי היהדות, תינוק נחשב יהודי רק אם אימו יהודיה. שרה לא היתה יהודיה (אברהם היה היהודי הראשון וה ציווה אותו לעשות לעצמו ברית מילה), לכן כל צאצאי שרה אינם יהודים. אשמח לקבל הסבר בסוגיה זו. מראש.
תשובה: יהודי הוא מי שהקב"ה בוחר אותו כיהודי. יהודי לא מתחיל מבני אדם אלא מבחירת ה'. ה' בחר באברהם ושרה להיות האבות הראשונים של האומה, שהוא יתן לה תכונות של העם היהודי. הם אבות האומה מכוח בחירת ה'.
שאלה: מכתב בקשה מאבא: כבוד הרב, כשאני נמצא בבית אני, לצערי הרב, נמצא רבות על המחשב משעמום. הבעיה היא שאבי בטוח שכשאני נמצא על המחשב (באינטרנט) אני מקסימום קורא חדשות ומתעניין בספורט אך האמת מרה יותר. כשאני נמצא על המחשב אני מתקשה מאוד לשמור על עיניי ופעמים רבות אני פוגם בברית. מעבר לכך שאני מודע לזה שאני עושה דבר נורא אני מרגיש חוסר אונים והחור השחור הזה כל פעם שואב אותי מחדש, כל פעם אני נופל, קם לזמן מה, ושוב נופל ומתייאש. פעם אחת זרקתי לאבי איזו מילה על אינטרנט רימון אך הוא לא התייחס אליה ברצינות. לכן אשמח אם כבוד הרב יוכל לנסח לי מכתב בקשה מאבי להתקין בביתנו אינטרנט רימון ובע"ה מכאן תבוא הישועה.
תשובה: לאבא היקר. אני מאד שמח להיות בבית איתכם. לפעמים כשמשעמם לי אני נכנס לאינטרנט. קשה לי מאד, כמו לכל חברי בגיל הנעורים, לשמור שלא לגלוש למקומות שאני בעצם לא רוצה לגלוש אליהם. גם אם זה קורה לי פעם בשבוע זה הורס לי את כל השבוע. אני ממש אשמח אם תתקינו בבית אינטרנט רימון לאינטרנט שאני משתמש. שמעתי מחברים שלי שזה מאד עוזר להתרחק מלהגיע לכלל ניסיון. על תשומת הלב.
שאלה: יוסף הצדיק בבית הכלא: למה הגיע ליוסף הצדיק להכנס לבור ל12 שנה?
תשובה: כשקשה בחיים אין זאת אומרת שלא טוב. לפעמים דווקא מתוך מצבים קשים נבנים. כך גם יוסף הצדיק, חלק מבנייתו כצדיק זה היותו לבד במצרים. כשנמצאים במצרים ועדיין לא נמצאים במדרגה עליונה קל יותר להיות בבית הסוהר ולהישמר מעבירה ומהסחפות לתרבות המצרית מאשר להיות משוחרר וניזון כל הזמן מהתרבות המצרית. התקופה הראשונה, שבה יוסף היה בבית האסורים, הצמיחה את יוסף ובנתה בו כוחות שיוכל להיות כלפי חוץ כמשנה למלך מצרים ובכל אופן בתוך תוכו נאמן לערכי יעקב אבינו.
שאלה: לימוד עניינים שבצניעות לילדים: אחדשה"ט כיצד יש ללמד קטעים העוסקים בעניינים שבצניעות המופיעים בתנ"ך, במשנה ובגמ לילדים צעירים (עוד קודם לגיל 10 ובר מצוה), כגון: דברי הכתוב "והאדם ידע את חוה אשתו" או המשנה בברכות בנוגע לקריאת שמע לחתן "עד שלא עשה מעשה", וכן לענין זב ונדה וכו וכו, הרי אם רוצים להקיף את לימוד המשניות והתנ"ך כראוי צריך להקיף הכל ובהסבר נאות, ומאידך כיצד ניתן להסביר לילד בצורה מובנת, ומאידך עדינה? אשמח לקבל תשובה בהקדם, היות והדבר נוגע לגבי.
תשובה: ההסבר צריך להיות כללי ולא לפרט. הילדים הקטנים מסתפקים בפרוש כללי. אם אינם שואלים מזה "ידע", לא צריך להסביר. ואם שואלים, אפשר לומר התחתנו. וכן במשנה. ולגבי ענייני הטומאה אפשר לומר אם יצאה הפרשה זה מטמא. לא להכנס לפרטים.
שאלה: השגת גבול בקשירת ציציות: אני רוצה לעבוד בקשירת ציציות. האם מותר לחבר שלי להתחיל לעבוד בזה גם כן אחרי אם ידוע שזה יפחית את מספר הקונים שלי מאד?.
תשובה: אולי זה לא מידת חסידות, אבל מצד הדין אתה לא יכול למנוע ממנו גם כן לקשור.
שאלה: נגיעה באבא לא יהודי לאחר הגיור: אני התגיירתי לפני מספר חודשים וכיום אני חיה אורח חיים דתי-לאומי ואני מקפידה מאוד על שמירת מצוות. בכל זאת הייתי רוצה לשאול 2 שאלות הקשורות לשמירת נגיעה עם משפחתי הלא יהודית: א. האם מותר לי לחבק ולנשק את אבא שלי למרות שעכשיו אני יהודיה והוא נשאר גוי? ב. האם מותר לחבק ולנשק אחים וסבים לא יהודים?
תשובה: אסור לבת לחבק ולנשק אחים או אבא בלי קשר אם הם יהודים או גויים, אפשר לנשק ולחבק אמא או אחיות.
שאלה: קבלת חג מוקדמת בשבועות: משפחה עם ילדים קטנים שאלה, האם הם יכולים לקבל את חג השבועות מוקדם - 18:30 להדליק נרות ולאחר מכן לקדש על היין ולאכול. ללכת לבית הכנסת יחד עם כולם (אין מנין מוקדם) ולאחר התפילה, לסיים את האוכל?
תשובה: בשבועות יש דין מיוחד. בגלל התמימות של ספירת העומר אין להקדים את החג לפני זמנו. חוץ ממקרים חריגים, כגון: חייל היוצא למארב לילי (ראה באהלה של תורה ח"ה סי' מו).
שאלה: חזרה בתשובה : רציתי להתייעץ, כיצד לקרב בת ישראל, לגרום לה לחזור בתשובה לאט לאט. בעיקר להבין שיש בורא לעולם, וחיזוק איטי וטוב. אני יודע שזו שאלה מעט קשה אך אשמח אפילו לתשובות בגדר המלצות. תזכה למצוות.
תשובה: ב"ה מאוד התרגשתי לראות את הרצון הנפלא שלך לעזור לבת ישראל, לקרב בית ישראל לאבינו שבשמים, זה ממש חשוב ונפלא. יחד עם זה חשוב לדעת שבלא מעט דברים טובים וחשובים יש לפעמים ערבוב של דברים לא כל כך טובים ולפעמים במקום לעשות את הדברים הטובים ולהתקדם בהם, האדם מוצא את עצמו רק יורד ומתרחק מהיעד. בנושא הקשר בין בנים לבנות, פעמים רבות פונים בנים עם כוונה טובה, ורצון אמיתי וטוב לעזור לבנות, אך במקום לעזור, רק גורמים לבנות ליצירת קשר עם בנים, קשר שמוביל לדברים לא כל כך טובים. לכן, אנו הולכים לפי דבריו של הרב קוק זצ"ל שכתב לנו בספרו מידות הראיה, שמידת הצניעות חשובה כל כך שהיא דוחה מפניה גם דברים טובים. חשוב לדעת שעצם הקשר בין בן לבת הוא בעייתי, כל עוד הוא לא נעשה במטרה לנשואין. בנושא של קירוב, הגישה שלנו צריכה להיות שהחזרה בתשובה וחיזוקים רוחניים הם דברים מאוד מאוד חשובים, ויחד עם זה, הם צריכים להיעשות בדרך הנכונה, בדרך של בן לבן ובת לבת. ולכן אם בן מגיע למצב שבו יש לו קשר עם בת מתוך רצון לחזק אותה, חשוב שהוא יפנה ויפנו אותו לבת שתוכל להמשיך את הקשר באופן טוב לא פחות, ועם יתרון שלא יהיה מעורב בקשר הזה דברים לא טובים. במידה והבן רוצה להשפיע טוב, חשוב לעזור לו למצוא את הנתיב שלו שבו הוא יוכל לעסוק בקירוב של בן אחר או בנים אחרים, ולא בעיסוק עם בנות. אני באמת מאמין לך שאתה רוצה את הדבר בתמימות, ולא מתוך חיפוש של קשר עם בנות, אך מתוך נסיון ארוך בתחומים האלו, חשוב לדעת שהמון אנשים עם כוונות טובות, לאחר זמן מצאו את עצמם רק נסוגים בלי תועלת. אנא חזור אלי אל האימייל שלי עם עוד פרטים עליך, ועל מי מדובר, ואשמח לעזור לך באופן המעשי. בברכת הצלחה רבה וכל הכבוד על הרצון הטוב והחשוב הרב יצחק גרינבלט zahig1 gmail.com
שאלה: בשול  אפיה בתנור טרף: במוצ"ש זה אני יוצא מטעם העבודה, לשבוע לחו"ל. אשהה בבית מלון. שאלותי: 1. האם יש דרך לבשל או לאפות בתנור של המלון (שמסתמא הוא טרף לחלוטין) דג ו או תפו"א כשהם עטופים בנייר אלומניום (עטיפה אחת או יותר) ובתבנית חד פעמית. 2. האם מותר לאכול ביצים קשות שבושלו במלון בהנחה שמן הסתם הם משתמשים בכלי קבוע ומיוחד לבישול ביצים 3. האם מותר להשתמש בחמאה סתם בחו"ל
תשובה: וברכת ד' 1. אין לבשל בתנור, אפשר אולי להקל במיקרו כאשר הכל סגור ואטום. 2. מכיוון שיש מקילים, בשעת הצורך אפשר לאכול. 3. יש להמנע לכתחילה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון